CELEX: 32019R1745
Language: hr
Date: 2019-08-13 00:00:00
Title: Delegirana uredba Komisije (EU) 2019/1745 оd 13. kolovoza 2019. o dopuni i izmjeni Direktive 2014/94/EU Europskog parlamenta i Vijeća u pogledu mjesta za punjenje motornih vozila kategorije L, opskrbe električnom energijom s kopna za plovila na unutarnjim vodnim putovima, opskrbe vodikom za cestovni promet, opskrbe prirodnim plinom za cestovni i vodni promet te o stavljanju izvan snage Delegirane uredbe Komisije (EU) 2018/674 (Tekst značajan za EGP)

22.10.2019   
               
               
                  HR
               
               
                  Službeni list Europske unije
               
               
                  L 268/1
               
            
         DELEGIRANA UREDBA KOMISIJE (EU) 2019/1745
         оd 13. kolovoza 2019.
         o dopuni i izmjeni Direktive 2014/94/EU Europskog parlamenta i Vijeća u pogledu mjesta za punjenje motornih vozila kategorije L, opskrbe električnom energijom s kopna za plovila na unutarnjim vodnim putovima, opskrbe vodikom za cestovni promet, opskrbe prirodnim plinom za cestovni i vodni promet te o stavljanju izvan snage Delegirane uredbe Komisije (EU) 2018/674
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu 2014/94/EU Europskog parlamenta i Vijeća od 22. listopada 2014. o uspostavi infrastrukture za alternativna goriva (1), a posebno njezin članak 4. stavak 14., članak 5. stavak 3. i članak 6. stavak 11.,
         budući da:
         
                     (1)
                  
                  
                     Komisija radom na normizaciji nastoji osigurati da se tehničke specifikacije za interoperabilnost mjesta za punjenje i opskrbu odrede u europskim ili međunarodnim normama tako da se potrebne tehničke specifikacije utvrde uzimajući u obzir postojeće europske norme i povezane međunarodne normizacijske aktivnosti.
                  
               
                     (2)
                  
                  
                     U skladu s člankom 10. stavkom 1. Uredbe (EU) br. 1025/2012 Europskog parlamenta i Vijeća (2) Komisija je od Europskog odbora za normizaciju (CEN) i Europskog odbora za elektrotehničku normizaciju (Cenelec) zatražila (3) da izrade i prilagode odgovarajuće europske norme ili da izmijene postojeće europske norme za opskrbu električnom energijom cestovnog i pomorskog prometa te plovidbe unutarnjim vodama; opskrbu cestovnog prometa vodikom; opskrbu prirodnim plinom, među ostalim i biometanom, cestovnog i pomorskog prometa te plovidbe unutarnjim vodama.
                  
               
                     (3)
                  
                  
                     Norme koje su izradili CEN i Cenelec prihvatila je europska industrija kako bi se u cijeloj Uniji osigurala mobilnost s vozilima i plovilima na različita goriva. CEN i Cenelec predložili su Komisiji da te norme uključi u pravni okvir Unije. Tehničke specifikacije iz Priloga II. Direktivi 2014/94/EU trebalo bi na odgovarajući način dopuniti ili izmijeniti.
                  
               
                     (4)
                  
                  
                     Odredbe o „interoperabilnosti” u kontekstu ove Delegirane uredbe odnose se isključivo na kapacitet stanica za punjenje i opskrbu da opskrbljuju energijom u obliku koji je kompatibilan sa svim tehnologijama vozila kako bi se omogućila neometana upotreba vozila na alternativna goriva diljem EU-a.
                  
               
                     (5)
                  
                  
                     CEN i Cenelec obavijestili su Komisiju o normama čija se primjena preporučuje za mjesta za punjenje motornih vozila kategorije L. Norme EN 62196-2 „Utikači, utičnice, spojevi i spojnice na vozilima, Kontaktno punjenje električnih vozila, Zahtjevi za usklađenost dimenzija i zamjenjivost za pribor sa šiljcima i kontaktnim cjevčicama za izmjeničnu struju” i IEC 60884-1 „Utikači i utičnice za kućanstvo i slične namjene – 1. dio: Opći zahtjevi” trebale bi se primjenjivati na ta mjesta za punjenje. Stoga točku 1.5. Priloga II. Direktivi 2014/94/EU treba dopuniti na odgovarajući način.
                  
               
                     (6)
                  
                  
                     CEN i Cenelec obavijestili su Komisiju o normama čija se primjena preporučuje za opskrbu električnom energijom s kopna za plovila na unutarnjim vodnim putovima. Norme EN 15869-2 „Plovni objekti unutarnje plovidbe – Električni priključak s kopna, trofazne izmjenične struje 400 V, do 63 A, 50 Hz – 2. dio: Uređaj na kopnu, sigurnosni zahtjevi” (u postupku izmjene kako bi se povećala jakost struje sa 63 na 125)” i EN 16840 „Plovni objekti unutarnje plovidbe – Električni priključak s kopna, trofazne izmjenične struje 400 V, barem 250 A, 50 Hz” trebale bi se primjenjivati na tu opskrbu električnom energijom. Stoga točku 1.8. Priloga II. Direktivi 2014/94/EU treba dopuniti na odgovarajući način.
                  
               
                     (7)
                  
                  
                     CEN i Cenelec obavijestili su Komisiju o normama čija se primjena preporučuje na stanicama za punjenje stlačenim prirodnim plinom (SPP). Europska norma EN ISO 16923 „Stanice za punjenje prirodnim plinom – Stanice za punjenje vozila stlačenim prirodnim plinom (SPP)” obuhvaća projektiranje, izgradnju, rad, inspekciju i održavanje stanica za punjenje vozila UPP-om, uključujući opremu te sigurnosne i kontrolne uređaje. Ta se europska norma primjenjuje i na dijelove stanice za opskrbu prirodnim plinom u kojoj se prirodni plin nalazi u plinovitom stanju i opskrbljuje UPP-om koji je dobiven od ukapljenog prirodnog plina (U-SPP) u skladu s normom EN ISO 16924. Primjenjuje se i na opskrbu biometanom, unaprijeđenim metanom iz ležišta ugljena i plinom od isparavanja UPP-a (na licu mjesta ili drugdje). Elementi norme EN ISO 16923 kojima se osigurava interoperabilnost stanica za opskrbu SPPom i vozila trebali bi se primjenjivati na mjesta za opskrbu SPP-om. Stoga točku 3.4. Priloga II. Direktivi 2014/94/EU treba dopuniti na odgovarajući način.
                  
               
                     (8)
                  
                  
                     CEN i Cenelec obavijestili su Komisiju o normama čija se primjena preporučuje na stanicama za punjenje ukapljenim plinom (UPP). Europska norma EN ISO 16924 „Stanice za punjenje prirodnim plinom – Stanice za punjenje vozila ukapljenim prirodnim plinom (UPP)” u važećoj verziji obuhvaća projektiranje, izgradnju, rad, inspekciju i održavanje stanica za punjenje vozila ukapljenim prirodnim plinom (UPP), uključujući opremu te sigurnosne i kontrolne uređaje. U toj se europskoj normi ujedno određuje projektiranje, izgradnja, rad, inspekcija i održavanje stanica na kojima se UPP upotrebljava kao izvor na licu mjesta za punjenje vozila SPP-om (stanica za punjenje U-SPP-om), uključujući sigurnosne i kontrolne uređaje stanice i posebne uređaje stanice za opskrbu gorivom L-SPP. Europska norma obuhvaća stanice za punjenje sa sljedećim karakteristikama: privatni pristup; javni pristup (samoposluživanje ili uz pomoć); mjereno punjenje i punjenje bez mjerenja; stanice za punjenje gorivom s fiksnim cisternama UPP-a; stanice za opskrbu gorivom s pokretnim cisternama UPP-a. U europskoj normi EN ISO 12617 „Cestovna vozila – Priključak za punjenje ukapljenim prirodnim plinom (UPP) – Priključak za 3,1 MPa”, u važećoj verziji, određuju se mlaznice i posude za opskrbu ukapljenim prirodnim plinom (UPP) u cijelosti izrađene od novih i neiskorištenih dijelova i materijala za cestovna vozila na UPP. Priključak za punjenje UPP-om sastoji se, prema potrebi, od posude i njezine zaštitne kapice (ugrađene na vozilo) te mlaznice. Ta se europska norma primjenjuje samo na takve uređaje koji su konstruirani za najveći radni tlak od 3,4 MPa (34 bara) i na uređaje koji upotrebljavaju UPP kao gorivo za vozila te koji imaju normirane komponente priključivanja. Elementi norme EN ISO 16924 kojima se osigurava interoperabilnost stanica za opskrbu UPP-om i norme EN ISO 12617 kojima se definiraju specifikacije za priključke trebali bi se primjenjivati na mjesta za opskrbu UPP-om. Stoga točku 3.2. Priloga II. Direktivi 2014/94/EU treba dopuniti na odgovarajući način.
                  
               
                     (9)
                  
                  
                     CEN i Cenelec obavijestili su Komisiju o normama čija se primjena preporučuje za mjesta za opskrbu plovila na unutarnjim plovnim putovima ili morskih brodova. Europskom normom EN ISO 20519 „Brodovi i pomorska tehnologija – Specifikacija za ukrcavanje goriva u brodove na ukapljeni prirodni plin” razlikuju se mjesta za opskrbu morskih brodova i opskrbu plovila na unutarnjim plovnim putovima. Za morske brodove, koji nisu obuhvaćeni Međunarodnim kodeksom za gradnju i opremanje brodova za prijevoz ukapljenog plina u razlivenom stanju (kodeks IGC), mjesta za opskrbu UPP-om trebala bi biti u skladu s normom EN ISO 20519. Međutim, za plovila na unutarnjim plovnim putovima mjesta za opskrbu UPP-om trebala bi biti u skladu s normom EN ISO 20519 (dijelovi od 5.3. do 5.7.) samo za potrebe interoperabilnosti. Europska norma EN ISO 20519 trebala bi se primjenjivati na mjesta za opskrbu morskih brodova te bi se ista europska norma (dijelovi od 5.3. do 5.7.) trebala primjenjivati na mjesta za opskrbu plovila na unutarnjim plovnim putovima. Stoga točku 3.1. Priloga II. Direktivi 2014/94/EU treba dopuniti na odgovarajući način.
                  
               
                     (10)
                  
                  
                     CEN i Cenelec obavijestili su Komisiju o normi čija se primjena preporučuje za mjesta za opskrbu vodikom na kojima se opskrbljuje plinovitim vodikom te za protokole punjenja. Europska norma EN 17127 „Postaje na otvorenom za punjenje plinovitim vodikom s protokolom za punjenje” u važećoj verziji odnosi se na interoperabilnost projektiranja, izgradnje, rada, inspekcije i održavanja stanica za punjenje vozila plinovitim vodikom. Zahtjeve u pogledu interoperabilnosti opisane u normi EN 17127 trebalo bi primjenjivati na mjesta za punjenje vodikom, a ta bi se norma trebala primjenjivati i na odgovarajuće protokole za punjenje. Stoga točke 2.1. i 2.3. Priloga II. Direktivi 2014/94/EU treba izmijeniti na odgovarajući način.
                  
               
                     (11)
                  
                  
                     CEN i Cenelec obavijestili su Komisiju o normi čija se primjena preporučuje za određivanje karakteristika kvalitete vodika kojim stanice za punjenje opskrbljuju cestovna vozila. Europska norma EN 17124 „Vodik kao gorivo – Specifikacija proizvoda i osiguranje kvalitete – Gorivni članci s polimernom protonski vodljivom membranom (PEM) za cestovna vozila”, u važećoj verziji, obuhvaća karakteristike kvalitete vodika kao goriva i odgovarajuće postupke osiguravanja kvalitete radi ostvarivanja jednolikosti vodikovih proizvoda koji se upotrebljavaju kao gorivni članci s polimernom protonski vodljivom membranom (PEM) za cestovna vozila. Trebala bi se primjenjivati europska norma EN 17124 kojom se definiraju karakteristike kvalitete vodika koji stanice za punjenje upotrebljavaju za opskrbu. Stoga točku 2.2. Priloga II. Direktivi 2014/94/EU treba izmijeniti na odgovarajući način.
                  
               
                     (12)
                  
                  
                     CEN i Cenelec obavijestili su Komisiju da se preporučuje primjena europske norme EN ISO 17268 „Priključni uređaji za punjenje gorivom terenskih vozila na plinoviti vodik” na priključke za punjenje motornih vozila plinovitim vodikom. Stoga je važno zaključiti postupak certificiranja priključaka za punjenje motornih vozila plinovitim vodikom u skladu s normom EN ISO 17268. Nakon završetka tog postupka priključci za opskrbu motornih vozila plinovitim vodikom trebali bi biti u skladu s normom EN ISO 17268. Stoga točku 2.4. Priloga II. Direktivi 2014/94/EU treba izmijeniti na odgovarajući način.
                  
               
                     (13)
                  
                  
                     CEN i Cenelec obavijestili su Komisiju da bi europsku normu EN ISO 14469 „Cestovna vozila – Priključak za punjenje stlačenim prirodnim plinom (SPP)” trebalo primjenjivati na priključke i posude za punjenje SPP-om. Stoga točku 3.3. Priloga II. Direktivi 2014/94/EU treba izmijeniti na odgovarajući način.
                  
               
                     (14)
                  
                  
                     Provedeno je savjetovanje sa Stručnom skupinom Forum za održivi promet i Središnjom komisijom za plovidbu Rajnom (CCNR) koji su iznijeli savjete o europskim normama koje su predmet ove Delegirane uredbe Komisije.
                  
               
                     (15)
                  
                  
                     Komisija bi trebala dopuniti i izmijeniti Direktivu 2014/94/EU s upućivanjima na europske norme koje su izradili CEN i Cenelec.
                  
               
                     (16)
                  
                  
                     Kad se delegiranim uredbama Komisije određuju, ažuriraju ili dopunjuju nove tehničke specifikacije utvrđene u Prilogu II. Direktivi 2014/94/EU, treba primjenjivati prijelazno razdoblje od 24 mjeseca.
                  
               
                     (17)
                  
                  
                     Ova bi Uredba trebala uključivati ažuriranja uvedena nakon zahtjeva određenih država članica u pogledu mjesta za punjenje motornih vozila kategorije L, opskrbe električnom energijom s kopna za plovila na unutarnjim vodnim putovima i mjesta za opskrbu ukapljenim prirodnim plinom za vodni promet te novog razvoja događaja nastalog aktivnostima CEN-a i Cenelec-a u području normi za opskrbu prirodnim plinom i vodikom. Delegiranu uredbu Komisije (EU) 2018/674 (4) stoga bi trebalo staviti izvan snage,
                  
               DONIJELA JE OVU UREDBU:
         
            Članak 1.
            
               Mjesta za punjenje motornih vozila kategorije L
            
            Kad je riječ o mjestima za punjenje motornih vozila kategorije L iz točke 1.5. Priloga II. Direktivi 2014/94/EU primjenjuju se sljedeće tehničke specifikacije:
            
                        (1)
                     
                     
                        Javno dostupna mjesta za punjenje izmjeničnom strujom snage do 3,7 kVA rezervirana za električna vozila kategorije L moraju biti opremljena barem jednim od sljedećih elemenata:
                        
                                    (a)
                                 
                                 
                                    utičnicama ili priključcima za vozila tipa 3 A kako su opisani u normi EN 62196-2 (za mehanizam punjenja 3);
                                 
                              
                                    (b)
                                 
                                 
                                    utičnicama u skladu s normom IEC 60884-1 (za mehanizme punjenja 1 i 2).
                                 
                              
                  
                        (2)
                     
                     
                        Javno dostupna mjesta za punjenje izmjeničnom strujom snage veće od 3,7 kVA rezervirana za električna vozila kategorije L trebala bi biti opremljena, radi interoperabilnosti, barem utičnicama ili priključcima za vozila tipa 2 kako su opisani u normi EN 62196-2.
                     
                  
         
            Članak 2.
            
               Opskrba električnom energijom s kopna za plovila na unutarnjim vodnim putovima
            
            Kad je riječ o opskrbi električnom energijom s kopna za plovila na unutarnjim vodnim putovima iz točke 1.8. Priloga II. Direktivi 2014/94/EU primjenjuje se sljedeća tehnička specifikacija:
            Opskrba električnom energijom s kopna za plovila na unutarnjim vodnim putovima mora biti u skladu s normom EN 15869-2 ili normom EN 16840, ovisno o energetskim zahtjevima.
         
         
            Članak 3.
            
               Mjesta za opskrbu stlačenim prirodnim plinom (SPP) za motorna vozila
            
            Kad je riječ o mjestima za opskrbu stlačenim prirodnim plinom (SPP) iz točke 3.4. Priloga II. Direktivi 2014/94/EU primjenjuju se sljedeće tehničke specifikacije:
            Tlak goriva pri punjenju (radni tlak) je manometarski tlak od 20,0 MPa (200 bara) na 15 °C. Najveći dopušteni tlak goriva pri punjenju goriva jest 26,0 MPa s „kompenzacijom temperature” kako je navedeno u normi EN ISO 16923 „Stanice za punjenje prirodnim plinom – Stanice za punjenje vozila stlačenim prirodnim plinom (SPP)”.
         
         
            Članak 4.
            
               Mjesta za opskrbu ukapljenim prirodnim plinom (UPP) za motorna vozila
            
            Kad je riječ o mjestima za opskrbu ukapljenim prirodnim plinom (UPP) za motorna vozila iz točke 3.2. Priloga II. Direktivi 2014/94/EU primjenjuju se sljedeće tehničke specifikacije:
            Tlak goriva pri punjenju jest niži od najvećeg dopuštenog radnog tlaka spremnika vozila, kako je navedeno u normi EN ISO 16924 „Stanice za punjenje prirodnim plinom – Stanice za punjenje vozila ukapljenim prirodnim plinom (UPP)”.
            Za profil priključka primjenjuje se norma EN ISO 12617 „Cestovna vozila – Priključak za punjenje ukapljenim prirodnim plinom (UPP) – Priključak za 3,1 MPa”.
         
         
            Članak 5.
            
               Mjesta za opskrbu plovila na unutarnjim plovnim putovima ili morskih brodova
            
            Kad je riječ o mjestima za opskrbu plovila na unutarnjim plovnim putovima ili morskih brodova iz točke 3.1. Priloga II. Direktivi 2014/94/EU primjenjuju se sljedeće tehničke specifikacije:
            Za morske brodove, koji nisu obuhvaćeni Međunarodnim kodeksom za gradnju i opremanje brodova za prijevoz ukapljenog plina u razlivenom stanju (kodeks IGC), mjesta za opskrbu UPP-om moraju biti u skladu s normom EN ISO 20519.
            Za plovila na unutarnjim plovnim putovima mjesta za opskrbu UPP-om moraju biti u skladu s normom EN ISO 20519 (dijelovi od 5.3. do 5.7.) samo radi interoperabilnosti.
         
         
            Članak 6.
            Prilog II. Direktivi 2014/94/EU mijenja se kako slijedi:
            
                        1.
                     
                     
                        točka 2.1. zamjenjuje se sljedećim:
                        „2.1. Stanice na otvorenom za punjenje plinovitim vodikom koji se upotrebljava kao gorivo u motornim vozilima moraju ispunjavati zahtjeve za interoperabilnost opisane u normi EN 17127 „Postaje na otvorenom za punjenje plinovitim vodikom s protokolom za punjenje”.”;
                     
                  
                        2.
                     
                     
                        točka 2.2. zamjenjuje se sljedećim:
                        „2.2. Karakteristike kvalitete vodika kojim stanice za punjenje opskrbljuju cestovna vozila moraju biti u skladu sa zahtjevima opisanim u normi EN 17124, „Vodik kao gorivo – Specifikacija proizvoda i osiguranje kvalitete – Gorivni članci s polimernom protonski vodljivom membranom (PEM) za cestovna vozila” te su u normi ujedno opisane metode za osiguravanje kvalitete.”;
                     
                  
                        3.
                     
                     
                        točka 2.3. zamjenjuje se sljedećim:
                        „2.3. Algoritam za dovod goriva mora ispunjavati zahtjeve norme EN 17127 „Postaje na otvorenom za punjenje plinovitim vodikom s protokolom za punjenje”.”;
                     
                  
                        4.
                     
                     
                        točka 2.4. zamjenjuje se sljedećim:
                        „2.4. Nakon što se zaključe postupci za certifikaciju priključaka norme EN ISO 17268, priključci za opskrbu motornih vozila plinovitim vodikom moraju biti u skladu s normom EN ISO 17268 „Priključni uređaji za punjenje gorivom terenskih vozila na plinoviti vodik”.”
                     
                  
                        5.
                     
                     
                        točka 3.3. zamjenjuje se sljedećim:
                        „3.3. Profil priključka mora ispunjavati zahtjeve norme EN ISO 14469 „Cestovna vozila – Priključak za punjenje stlačenim prirodnim plinom (SPP)”.”.
                     
                  
         
            Članak 7.
            Delegirana uredba Komisije (EU) 2018/674 stavlja se izvan snage.
         
         
            Članak 8.
            Ova Uredba stupa na snagu dvadesetog dana od dana objave u Službenom listu Europske unije. Primjenjuje se od 12. studenoga 2021.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 13. kolovoza 2019.
            
               
                  Za Komisiju,
               
               
                  u ime predsjednika,
               
               Violeta BULC
               
                  Članica Komisije
               
            
         
         
            (1)  SL L 307, 28.10.2014., str. 1.
         
            (2)  Uredba (EU) br. 1025/2012 Europskog parlamenta i Vijeća od 25. listopada 2012. o europskoj normizaciji, o izmjeni direktiva Vijeća 89/686/EEZ i 93/15/EEZ i direktiva 94/9/EZ, 94/25/EZ, 95/16/EZ, 97/23/EZ, 98/34/EZ, 2004/22/EZ, 2007/23/EZ, 2009/23/EZ i 2009/105/EZ Europskog parlamenta i Vijeća te o stavljanju izvan snage Odluke Vijeća 87/95/EEZ i Odluke br. 1673/2006/EZ Europskog parlamenta i Vijeća (SL L 316, 14.11.2012., str. 12.).
         
            (3)  M/533 Provedbena odluka Komisije C(2015) 1330 final od 12. ožujka 2015. o zahtjevu za normizaciju upućenom europskim organizacijama za normizaciju, u skladu s Uredbom (EU) br. 1025/2012 Europskog parlamenta i Vijeća, radi izrade nacrta europskih normi za infrastrukturu za alternativna goriva.
         
            (4)  Delegirana uredba Komisije (EU) 2018/674 оd 17. studenoga 2017. o dopuni Direktive 2014/94/EU Europskog parlamenta i Vijeća u pogledu mjesta za punjenje motornih vozila kategorije L, opskrbe električnom energijom s kopna plovila na unutarnjim vodnim putovima i mjesta za opskrbu ukapljenim prirodnim plinom vodnog prometa te o izmjeni te direktive u pogledu priključaka za motorna vozila za opskrbu plinovitim vodikom (SL L 114, 4.5.2018., str. 1.).